Ef kynskiptingur yrði klónaður , af hvoru kyninu yrði eftirmyndin , því gamla eða nýja ? Maðurinn ( Homo sapiens sapiens ) hefur 46 litninga , þar af eru 44 ( 22 pör ) sjálflitningar og tveir kynlitningar . Karlmenn hafa einn X-litning og einn Y-litning en konur hafa tvo X-litninga . Þessir litningar eru í öllum frumum líkamans nema kynfrumunum . Ef kynskiptingur , til dæmis karlmaður sem væri búinn að gangast undir kynskiptiaðgerð og væri nú kona , yrði klónaður þá yrði nýi einstaklingurinn karlkyns því að það er samsetning litninganna í frumum einstaklingsins sem ræður því hvort kynið verður . Breytingar sem gerðar eru á líkamanum eftir fæðingu breyta ekki samsetningu litninganna og því verður eftirmyndin af sama kyni og fyrirmyndin var upphaflega , það er að segja ,, gamla " kyninu . Kynskiptiaðgerð sem felst bæði í skurðaðgerð og hormónameðferð er ekkert öðruvísi en til dæmis aðgerð á fæti að því leyti að hún breytir ekki samsetningu kynlitninganna . Þó svo að karlmaður öðlist þannig útlit konu er ekkert sem breytir því að hún hefur einn X-litning og einn Y-litning í líkamsfrumum sínum eftir aðgerðina og ýmist X-litning eða Y-litning í kynfrumum . Ekki hafa fundist erfðafræðilegar skýringar á því af hverju einstaklingur fæðist af " vitlausu " kyni eða líkaminn er ekki af sama kyni og persónan ef svo má að orði komast . Þess vegna er ekki hægt að svara því hvort nýi einstaklingurinn verði kynskiptingur eins og frumgerðin eða hvort hann verði sáttur við kyn sitt .